CELEX: 62017TN0609
Language: mt
Date: 2017-09-06 00:00:00
Title: Kawża T-609/17: Rikors ippreżentat fis-6 ta’ Settembru 2017 – Franza vs Il-Kummissjoni

13.11.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 382/49
            
         Rikors ippreżentat fis-6 ta’ Settembru 2017 – Franza vs Il-Kummissjoni
   (Kawża T-609/17)
   (2017/C 382/61)
   Lingwa tal-kawża: il-Franċiż
   
      Partijiet
   
   
      Rikorrenti: Ir-Repubblika Franċiża (rappreżentanti: F. Alabrune, D. Colas, B. Fodda u E. de Moustier, aġenti)
   
      Konvenuta: Il-Kummissjoni Ewropea
   
      Talbiet
   
   
               —
            
            
               tannulla parzjalment id-Deċiżjoni ta’ Implimentazzjoni tal-Kummissjoni (UE) 2017/1144, tas-26 ta’ Ġunju 2017, li teskludi mill-finanzjament tal-Unjoni Ewropea ċertu nfiq li ġarrbu l-Istati Membri fil-kuntest tal-Fond Agrikolu Ewropew ta’ Garanzija (l-FAEG) u fil-kuntest tal-Fond Agrikolu Ewropew għall-Iżvilupp Rurali (l-FAEŻR), sa fejn hija teskludi ċerti ħlasijiet lura fuq l-esportazzjoni mħallsa mir-Repubblika Franċiża għas-snin finanzjarji 2011 sa 2014;
            
         
               —
            
            
               tikkundanna lill-Kummissjoni għall-ispejjeż.
            
         
      Motivi u argumenti prinċipali
   
   Insostenn tar-rikors tagħha, ir-rikorrenti tinvoka motiv wieħed, ibbażat fuq il-ksur tal-prinċipju ta’ proporzjonalità, sa fejn il-Kummissjoni bbażat il-parti l-kbira tad-deċiżjoni tagħha fuq preżunti nuqqasijiet serji tar-Repubblika Franċiża milli twettaq l-obbligi tagħha fil-qasam ta’ kontrolli tal-kontenut ta’ ilma tat-tiġieġ iffriżat intiż għall-esportazzjoni bi ħlas lura.
   Issa, ma jkunx eżatt li jiġi affermat li l-awtoritajiet Franċiżi naqsu serjament milli jwettqu dawn l-obbligi, fid-dawl tal-leġiżlazzjoni tal-Unjoni u tal-miżuri msaħħa stabbiliti mill-2010. Fil-fatt, l-analiżijiet tal-kontenut ta’ ilma jaqgħu taħt il-kontrolli tal-kwalità tajba, ġenwina u li tista’ tiġi kkummerċjalizzata tat-tiġieġ iffriżat intiż għall-esportazzjoni bi ħlas lura, imwettqa abbażi tal-Artikolu 5(4) tar-Regolament Nru 1276/2008. Skont ir-rikorrenti, dawn id-dispożizzjonijiet ma jeħtiġux li kull kontroll fiżiku tat-tiġieġ iffriżat intiż għall-epsortazzjoni bi ħlas lura jinkludi analiżi fil-laboratorju tal-kontenut ta’ ilma.
   Għaldaqstant, hija tqis li kellhom ikunu l-awtoritajiet Franċiżi li jiddeterminaw il-miżuri ta’ kontroll li għandhom jittieħdu, bla ħsara li dawn ikunu pproporzjonati fid-dawl tar-riskju finanzjarju għall-FAEG. F’dan ir-rigward, ir-rikorrenti ssostni li l-awtoritajiet Franċiżi stabbilixxew skema ambizzjuża u adattata għal dan ir-riskju finanzjarju.